Omnibus in Christo renatis notum esse volumus tam futuris quam presentibus, quod ego Walterius Dei gratia Cabilonis episcopus, et Wido de Cerciaco frater meus dedimus Deo et sanctę Marię de Firmitate, et monachis ibi in perpetuum Deo servientibus quicquid habemus in territorio Nulliaci sina ulla retentione, in bosco et in plano, atque in monte. Hujus donationis testes sunt hii: Raimondus decanus ęcclesię Cabilonensis; Symon archipresbyter del Til; Walterius capellanus de Cerciliaco; Jocerannus de Marcilliaco; Rodolfus de Buxiaco, et Robertus frater ejus; Odo de Savianges; Meschinus de Chiassenge; Bonus Amicus qui alio nomine vocabatur Durannus; et Rotbertus Brotez. Sciendum quoque est quod ego Walterius Cabilonensis episcopus et Wido de Cerciaco frater meus precepimus Walet de sancto Petro Cercelliaci et Aimoni de Porta, et Girberto Aldebrando, et aliis quampluribus incolis terrę illius ut prefatum territorium designarent domno Bartholomeo abbati de Firmitate et monachis ejus; Willelmo videlicet qui erat eo tempore prior Firmitatis; et Andreę cantori ejusdem loci; et tribus conversis predicti loci, Johanni, Uldegrino et Rotberto. Sed et ego et frater meus Wido huic designationi interfuimus, atque multi alii milites et rustici, ac clerici, et precepimus ut certis quibusdam locis cruces ponerentur ob memoriale signum. [retour à la ligne]. Ego Walterius Dei gratia Cabilonensis episcopus actoritate Dei omnipotentis, Patris et Filii et Spiritus Sancti atque beatorum apostolorum Petri et Pauli omniumque sanctorum, testor atque confirmo ea quę sunt in hac carta annotata. Si quis eam quolibet modo violaverit, vel aliquam fraudem ęcclesię Firmitatis de his quę hic annotata sunt intulerit, alienus a corpore et sanguine domini nostri Ihesu Christi, et a communione sancte ęcclesię excommunicationi in perpetuum subiaceat, nisi Deo et fratribus Firmitatis ad plenum satisfecerit.